1Bagyenzi bangye abakundwa, mbwenu egi n'ebaruha yangye ya kabiri ei naabahandiikira. Omuri ago mabaruha gombi, mbaire ninteeraho kusisiimura emitima yaanyu etaine buryarya, nimbahuguura. 2Niinyenda ku mwijuka ebyarangirwe abarangi abarikwera, n'ebiragiro bya Mukama waitu kandi Omujuni, ebi yaarabize omu ntumwa zaanyu. 3Eky'okubanza kya byona, mushemereire kumanya eki, ngu omu biro by'aha muheru haryabaho abantu abarikutwaririzibwa okwetenga kwabo okubi. 4Haza abo bantu baryabashekyerera imwe, nibagira bati: Ku yaaraganiise ngu aryaija, hati arahi? Mbwenu shi baatatenkuriitwe baaba kufa, ebintu ka bituura nk'oku biri ensi yaaba kuhangwa! 5Nibeehuzya nkana eky'amazima eki: Ku kare munonga Ruhanga yaahangiise ekigambo kye eiguru n'ensi kandi egyo nsi ku yaahangirwe neihwa omu maizi, ekateebwa ahagati yaago. 6Haza ago maizi ku nigo gaarugirwemu omwegyemure, gukacwekyereza egyo nsi eyaabaire eriho obwo. 7Kwonka ahabw'ekyo kigambo, eiguru n'ensi ebiriho hati, bituura bibiikiirwe omuriro, birinzirwe okuhitsya aha izooba ry'okucwererwaho orubanja n'okucwekyereza abantu abatatiina Ruhanga. 8Mbwenu abakundwa, eki kitaribeeba: ku ahari Nyakubaho ekiro kimwe kiri nk'emyaka rukumi, n'emyaka rukumi eri nk'ekiro kimwe. 9Nyakubaho tayeganda kuhikiiriza ebi yaaraganiise, nk'oku abamwe bateekateeka. Imwe atuura naabagumisiririza, atarikwenda muntu weena kuhwerekyerera, kureka ngu boona barugyeho beegarukyemu. 10Buzimazima ekiro kya Mukama kiryaija nk'omushuma, eiguru rihweho nirihinda munonga, n'ebyarihangirwemu biyagibwe omuriro; kandi ensi n'ebyagihangirwemu byokibwe ogwo muriro, bihweho. 11Nk'oku ebyo bintu byona biri eby'okuyaga bityo, mushemereire kuba abantu ba muringo ki? Mushemereire kuba abarikwera kandi abarikutiina Ruhanga omu mitwarize yaanyu, 12mutegyereize ekiro ky'okwija kwa Ruhanga, kandi mukiiniire ekihika. Manya ahari ekyo kiro, eiguru riryakoreera omuriro, riyagye, n'ebiririmu biyagibwe omuriro. 13Kwonka nk'oku yaaturaganiise, tutuura tutegyereize eiguru erisya n'ensi ensya, ebituurwamu okuhikiirira. 14Mbwenu nu, bagyenzi bangye abakundwa, nk'oku ebyo mubitegyereize, mugire omuhimbo, Mukama abashangye mutaine kabara nari akamogo, kureka mumwineho obusingye. 15Mumanye ku okugumisiriza kwa Mukama waitu okwo kuri omugisha gwanyu gw'okujunwa. Na mwene waitu omukundwa Paulo, nikwo yaabahandiikiire, nk'oku obwengye bu yaahairwe buri. 16Haza ebyo Paulo naabigambaho nk'oku ashangwa agira omu baruha ze zoona; kandi zibamu bimwe ebigumire kwetegyereza, ebi abashema n'abatahamire bakiikamya, nk'oku bagira ebindi Ebyahandiikirwe, bikabarugiramu okuhwerekyerera. 17N'ahabw'ekyo imwe bakundwa 'mwe, nk'oku mwamanya ebyo bukiri kare, mwerinde mutakaahabisibwa obuhabe bw'abo bagomi, mukafeerwa mukabura kuhama; 18kureka mukurire omu mbabazi za Mukama waitu kandi Omujuni Yesu Kristo n'omu kumumanya. Ahimbisibwe omu bunaku obu, n'obutwire bwona. Amiina.
Copyright
Learn More
lug_Latn zho_Hant eng_Latn